L-Ewwel Pitazz – Paragrafi 311-320 Meta rċevejt il-permess mill-konfessur tiegħi (Dun Sopocko) sabiex nagħmel dan l-att ta' vittma, malajr sirt naf li lil Alla għoġbitu, għax minufih beda jkolli esperjenza tal-effetti tagħha. F'waqt wieħed ruħi saret bħal ġebla – imnixxfa, mimlija turmenti u nkwiet. Kull xorta ta' dagħa u saħta bdew jagħfsu fuq widnejja. Nuqqas ta' fiduċja u qtigħ ta' qalb imlewli qalbi. Din hi l-kundizzjoni tan-nies imsejkna, li jien ħadt fuqi nnifsi. Għall-ewwel, beżżgħuni ħafna dawn l-affarijiet koroh, imma fl-ewwel qrara (li stajt nagħmel), kelli l-paċi. + Darba meta ħriġt mill-kunvent biex immur inqerr (fil-knisja ta' San Mikiel), inzertajt il-konfessur tiegħi (Dun Sopocko) qiegħed iqaddes propju dak il-ħin.Wara ftit rajt lill-Bambin Ġesu' fuq l-altar , jiftaħlu jdejh ferħan qisu jrid jilgħab miegħu. Imma mument wieħed wara, is-saċerdot ħa t-Tifel ċkejken sabiħ f'idejh, qasmu u kielu ħaj. F'dak il-waqt ħassejt stmerrija għas-saċerdot għal din il-ħaġa li għamel lil Ġesu', imma minnufih irċevejt id-dawl f'din il-ħaġa u fhimt lil Alla dan is-saċerdot kien jogħġbu ħafna. Darba, meta kont qiegħda nżur l-artist (Eugene Kazimierowksi) li kien qiegħed ipitter ix-xbieha, u rajt li ma kenitx sabiħa bħalma hu sabiħ Ġesu', ħassejtni qalbi sewda ħafna dwar din il-ħaġa, imma ħbejtha sewwa f'qalbi. Meta tlaqtna mid-dar tal-artist, il-Madre Superjura (Irene) baqgħet fil-belt biex tirranġa xi affarijiet filwaqt li jiena rġajt mort lura d-dar waħdi. Mort minnufih fil-kappella u bkejt ħafna. Għidt lill-Mulej, "Min ser ipenġik sabiħ kif Int?" Imbagħad smajt dan il-kliem: 'Il-kobor ta' din ix-xbieha qiegħed mhux fis-sbuħija tal-kulur, lanqas tal-pinzell imma fil-grazzja Tiegħi.' + Meta darba, wara nofsinhar, mort fil-ġnien l-Anġlu Kustodju tiegħi qalli, "Itlob għall-moribondi." U għalhekk mill-ewwel bdejt nitlob ir-Rużarju flimkien mal-ġenniena għall-moribondi. Wara r-Rużarju, għidna diversi talb għall-moribondi. Wara t-talb, l-istudenti bdew ipaċpċu bejniethom ferħanin. Minkejja l-istorbju li kienu qegħdin jagħmlu, smajt dan il-kliem ġewwa ruħi: "Itlob għalija!" Imma billi ma stajtx nifhem sewwa dan il-kliem, imxejt ftit passi 'l bogħod mill-istudenti, nipprova naħseb f'min seta' kien li kien qed jitlobni nitlob. Imbagħad smajt il-kliem: "Jiena Sor..." Din is-soru kienet Varsavja filwaqt li dak iż-żmien, jiena kont qiegħda Vilnius. "Itlob għalija sakemm ngħidlek tieqaf. Jiena qiegħda mmut." Jiena bdejt minnufih nitlob għaliha bil-ħerqa (u ndirizzajt lili nnifsi) lill-Qalb agonizzanti ta' Ġesu'. Hija ma ħallitniex bi kwieti, u jiena bqajt nitlob mit-tlieta sal-ħamsa. Fil-ħamsa, smajt il-kliem 'Grazzi!' u fhimt li kienet mietet. Imma waqt il-Quddies il-għada, komplejt nitlob bil-ħerqa għal ruħha. Wara nofsinhar, waslet kartolina bl-aħbar li Swor.... kienet mietet fit-tali ħin. Jiena fhimt li dan li kien seħħ f'dik l-istess siegħa meta hi kienet qaltli, 'Itlob għalija.' + Omm Alla, Ruħek kienet mgħaddsa f'baħar ta' mrar; ħares lejn bintek u għallimha tbati u tħobb waqt li hi qiegħda tbati. Saħħaħli ruħi u tħallix it-tbatijiet inaqqsuli l-ħeġġa. Omm tal-grazzja, għallimni ngħix (bil-qawwa ta') Alla. Darba, ġiet l-Omm ta' Alla żżurni. Kellha qalbha sewda, għajnejha jħarsu 'l isfel. Għamlithieli ċara li riedet tgħidli xi ħaġa u fl-istess ħin, mill-banda l-oħra, kienet qisha ma tridx tkellimni dwar din il-ħaġa. Meta jiena fhimt, bdejt nitlob bil-ħerqa lil Omm Alla biex tgħidli dak li riedet tgħidli, u tħares lejja. F'dak il-ħin Marija ħarset lejja bi tbissima dħulija u qaltli, I nt ser tgħaddi minn esperjenza ta' xi sofferenza minħabba marda u t-tobba; se tbati ħafna wkoll minħabba x-xbieha. Imma m'għandek tibża' minn xejn. L-għada mradt u batejt ħafna, bħalma kienet qaltli Omm Alla. Imma ruħi kienet lesta għat-tbatijiet. It-tbatija takkumpanjani ħajti kollha. O Alla tiegħi, it-tama waħdanija tiegħi, jiena poġġejt il-fiduċja kollha tiegħi fik, u naf li minix ser inkun diżappuntata. Spiss inħoss il-preżenza ta' Alla wara t-Tqarbin b'mod speċjali u tanġibbli. Naf li Alla jkun jinsab ġewwa qalbi. U l-fatt li jiena nħossu ġewwa qalbi ma jtellifnix fi dmirijieti. Ukoll meta nkun qiegħda moħħi f'affarijiet importanti ħafna li jkunu jridu l-attenzjoni, ma nitlifx il-preżenza ta' Alla ġewwa ruħi, u nkun maqgħuda miegħu mill-qrib. Miegħu mmur għax-xogħol, miegħu mmur għar-rikreazzjoni, miegħu nbati, miegħu nifraħ; ngħix fih u Hu jgħix fija. Qatt ma nkun waħdi, għax Hu miegħi l-ħin kollu. Huwa jkun preżenti għalija f'kull waqt. L-intimita' tagħna hija profonda, permezz ta' għaqda ta' demm u ta' ħajja. 9 ta'Awissu 1934. Adorazzjoni ta' billejl ta' kull nhar ta' Ħamis. Għamilt is-siegħa adorazzjoni tiegħi mill-ħdax ta' billejl sa nofs illejl. Offrejtha għall-konverżjoni ta' midinbin li jkunu webbsu qalbhom, l-aktar ta' dawk li jkunu tilfu t-tama fil-ħniena ta' Alla. Kont qiegħda naħseb kemm bata Alla u kemm hi kbira l-imħabba li Hu wera għalina; u fuq il-fatt li aħna għandna m'aħniex nemmnu li Alla jħobbna daqshekk. O Ġesu' min jista' jifhimha din il-ħaġa? Xi tbatija kbira hi din, għas-Salvatur tagħna! Kif jista' jikkonvinċina? Sejjaħt il-ġenna kollha sabiex tingħaqad miegħi, sabiex inpatti lill-Mulej għall-ingratitudni ta' xi erwieħ. 320. Ġesu' għarrafni kemm tassew jogħġbu t-talb ta' tpattija. Qalli: It-talba ta' ruħ umli mimlija mħabba żżarma l-korla ta' Missieri u tiġbed baħar kbir ta' barkiet. Wara l-adorazzjoni, meta kont nofs triq lejn iċ-ċella tiegħi, dawruni qatta klieb enormi suwed jaqbżu u jinbħu b'kemm għandhom saħħa u jippruvaw itertquni biċċiet. Jien ntbaħt li ma kinux klieb, imma demonji. Wieħed minnhom tkellem mimli rabja, "Aħna ser inqattgħuk biċċiet għax inti l-lejla ħtaftilna tant erwieħ minn idejna." Weġibt, "Jekk din hija r-rieda ta' Alla l-iżjed ħanin, qattgħuni biċċiet, għax jiena ġustament immeritajt dan, għax jiena midinba l-iktar imsejkna, u Alla hu dejjem qaddis, ġust u mimli ħniena bla tarf." Għal dan il-kliem id-demonji kollha wieġbu b'vuċi waħda: "Ejjew naħarbu, għax mhix waħedha; Dak li jista' kollox hu magħha!" U f'daqqa waħda għebu bħat-trab, filwaqt li jiena ssuktajt lejn iċ-ċella tiegħi mingħajr iktar tfixkil, spiċċajt it-Te Deum tiegħi filwaqt li komplejt naħseb dwar il-ħniena infinita u bla tarf ta' Alla.
Djarju ta' Swor Fawstina – L-1 Pitazz (par.311-320)